सीतानदी अभयारण्य की स्थापना 1974 में हुई थी एवं इसका क्षेत्रफल 553.36 वर्ग किमी है। यहाँ की विशेषताओं में 1600 मिलीमीटर वार्षिक वर्षा, न्यूनतम 8.5 से. व अधिकतम 44.5 से. तापमान शामिल हैं। सीता नदी के आधार पर अभयारण्य को सीतानदी नाम दिया गया, जो कि अभयारण्य में उत्तर से दक्षिण की ओर प्रवाहित होती है। सीतानदी की भूमि उबड़-खाबड़ एवं छोटी-छोटी पहाडिय़ों और साल वनों में से आच्छादित है। यहाँ स्थित साल वन, देश के सर्वोत्कृष्ट वनों में से एक हैं। अभयारण्य में सीधे तने वाले टीक के रोपित वन व साजा, बीजा, लेंडिया, हल्दु, धाओरा, आँवला, सरई, अमलतास के मिश्रित भव्य वृक्ष बहुतायत में देखे जा सकते हैं। उदंती अभयारण्य के समान ही सीतानदी अभयारण्य की भूति भी घास, पौधों, झाडिय़ों आदि से ढंकी हुई है। बाँस वृक्ष यहाँ का सबसे प्रभावी और ध्यान आकर्षित करने वाला पादप है।